Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка („Службен весник на Република Македонија“ бр. 124/2015), а согласно член 27и член 34 став 1 од Законот за слободен пристап до информации од јавен карактер („Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20), постапувајќи по Жалбата изјавена од Ј. Д. од Скопје, поднесена против Општина Центар, по предметот Барање за пристап до информации од јавен карактер, на 01.08.2025 година го донесе следното

**Р Е Ш Е Н И Е**

**1**.Жалбата изјавена од Ј. Д. од Скопје, поднесена против Општина Центар, заведена во Агенцијата со бр.08-400 на 18.07.2025 година, по предметот Барање за пристап до информации од јавен карактер, **СЕ УВАЖУВА и предметот се враќа на повторно постапување пред првостепениот орган**.

**2.Решението на Имателот на информации бр.09-3629/6 од 25.07.2025 година СЕ ПОНИШТУВА.**

**3. Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

Жалбата изјавена од Ј., како што е наведено во Жалбата, на 19.06.2025 година поднел Барање за пристап до информации од јавен карактер до Општина Центар, со кое побарал по е-маил да му се достави електронски запис од следната информација:

„Колку чини караванот „Се гледаме во маало“ и од која програма и буџетска ставка се финансира?“

Имателот на информации на ова Барање не одговорил во законски предвидениот рок, поради што Барателот на информацијата, во законски предвидениот рок, поднел Жалба заведена во Агенцијата со бр. 08-400 на 18.07.2025 година.

Агенцијата, преку е-маил заведен со бр.08-400 од 18.07.2025 година, ја препрати Жалбата до Имателот на информации и побара во рок од седум (7) дена да се произнесе по истата и до Агенцијата да ги достави сите списи во врска со предметот.

Имателот на информации на 28.07.2025 година по електронски пат до Агенцијата ги достави сите списи во врска со предметот, меѓу другото и: Допис бр.11-3629/5 од 24.04.2025 година од Секторот за поддршка на Градоначалникот насловен до Службеното лице, во кое е наведено: „Реализацијата на Караванот „Се гледаме во маало“ е дел од редовната постапка за прибирање предлози за буџетот за 2026 година, исто како и буџетските форуми кои се одржуваат секоја година. Поради престојните локални избори, овие средби оваа година се одржаа порано. Како и буџетските форуми, така и караванот не предизвикува дополнителни трошоци за буџетот.“

Имателот на информации на 28.07.2025 година до Агенцијата по електронски пат достави Решение бр.09-3629/6 од 25.07.2025 година со кое Барањето на Барателот се уважува. Во образложението на Решението е наведено содржината на горецитираниот допис од Секторот за поддршка на Градоначалникот.

Постапувајќи по Жалбата, Агенцијата за заштита на правото на слободен пристап до информациите од јавен карактер истата **ја уважи**, оспореното Решение на Имателот на информации бр.09-3629/6 од 25.07.2025 година го поништи и **предметот го врати на повторно постапување пред првостепениот орган**, поради следното:

Агенцијата за заштита на правото на слободен пристап до информациите од јавен карактер утврди дека Имателот на информации отпочнал првостепена постапка по Барање за пристап до информации од јавен карактер согласно член 20 став 1 од Законот за слободен пристап до информации од јавен карактер, уважувајќи го Барањето за пристап до информации од јавен карактер со Решение бр. 09-3629/6 од 25.07.2025 година, додека во образложението на Решението не е наведен одговорот кои треба да соодветствува до баранта информација.

Во конкретниот случај, се бара „Колку чини караванот „Се гледаме во маало“ и од која програма и буџетска ставка се финансира“, што значи се бараат финансиски/буџетски податоци, додека Имателот на информации му доставува одговор дека „караванот не предизвикува дополнителни трошоци за буџетот“.

Во конкретниот случај Имателот на информации иако донел Решение со кое го уважил Барањето, во прилог на истото го доставил одговорот од Секторот за поддршка на Градоначалникот со кое всушност не му се доставува на Барателот информацијата бараната информација.

Агенцијата му укажува на Имателот на информации, дека согласно член 3 став 1 алинеја 2 од Законот за слободен пристап до информации од јавен карактер е утврдено дека: „информација од јавен карактер е информација во која било форма што ја создал или со која располага имателот на информацијата согласно со неговите надлежности“ и согласно член 10 став 1 алинеја 1, 12, 13 и 22 од истиот Закон, е должен да ја информира јавноста со објавување на податоци од негова надлежност, годишни финансиски планови по квартали и програми за реализација на буџет и други информации кои произлегуваат од надлежноста и работата на имателот на информацијата.

При повторното постапување по предметот, Имателот на информации е должен одново да го разгледува Барањето на Барателот и да постапи по укажувањата на Агенцијата согласно одредбите од Законот за слободен пристап до информации од јавен карактер и на Барателот да му ги ја достави бараната информација на начин и во форма наведеното во Барањето .

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

**Пламенка Бојчева**